Virallinen lehti nro C 082 , 17/03/1998 s. 0141



KIRJALLINEN KYSYMYS E-2776/97 komissiolle esittäjä(t): Marjo Matikainen-Kallström (PPE) (1. syyskuuta 1997) Aihe: Lasten suojelu Euroopan unioni ei ole määritellyt lapsen asemaa, vaan se on jäänyt kunkin maan oman lainsäätäjän harkintaan. Lasten asemaa ei Euroopan unionissa oikeastaan tunneta kuin direktiivissä, joka koskee nuorten suojelua työelämässä. Suomalaiselle on lähes itsestään selvää, että lapsella on oikeus ilmaista oma tahtonsa esimerkiksi avioerojen yhteydessä. Onko näin kaikissa jäsenvaltioissa? YK:n Lapsen oikeuksien sopimus on yleismaailmallinen normi, joka asettaa ensimmäiseksi lapsen edun ja velvoittaa kehittämään sitä edistävää lainsäädäntöä. Tämän sopimuksen ovat allekirjoittaneet kaikki Euroopan unionin jäsenvaltiot. Euroopan unioni ei juridisesti voi liittyä sopimukseen, koska Euroopan unioni ei ole valtio. Suomalaiset lastensuojelujärjestöt Mannerheimin lastensuojeluliitto ja Lastensuojelun Keskusliitto ovat kiinnittäneet tähän huomiota. Järjestöt haluavat, että lapsen oikeuksia kunnioitetaan Euroopan unionissa esimerkiksi perheen sisäisissä kysymyksissä. Euroopan unionin päätöksenteossa on esillä asioita, jotka koskettavat tulevaisuutta. Päätämme asioista, joiden kanssa nuoret ikäpolvet tulevat elämään. Usein kysytään ympäristöllisiä tai taloudellisia vaikutuksia, mutta lasten asemaa ei juuri pohdita. Internet on uutta tietoyhteiskuntaa, jonka lapset ovat omaksuneet itselleen. Internetin kautta tarjottavia palveluita ei valvota millään tavalla. Nämä joissain tapauksissa rikollisiakin piirteitä saaneet palvelut, kuten esimerkiksi pommin rakennusohjeet ja lapsipornografia, ovat siis myös lasten saatavilla. Lapsiin kohdistuvat rikokset ovat usein rajojen yli tapahtuvaa rikollisuutta. Viime aikojen suurimpia uutisia ovat olleet Belgian ja Ranskan pedofiilitapaukset. Pedofilia on vain yksi osa lapsiin kohdistuvasta rikollisuudesta mm. huumeiden leviämiseen liittyvien ongelmien ohella. Mitä Euroopan komissio aikoo tehdä lasten aseman hyväksi? Aikooko komissio määritellä lapsen aseman unionissa? Mitä komissio aikoo tehdä YK:n Lapsen oikeuksien sopimukseen liittymiseksi? Komission jäsenen Anita Gradenin komission puolesta antama vastaus (10. lokakuuta 1997) Komissio toimii tarmokkaasti kolmannen pilarin piirissä määritellyn roolinsa mukaisesti etenkin lapsilla käytävän kaupan ja lasten seksuaalisen hyväksikäytön torjumiseksi. Komissio toteuttaa tältä osin monivuotista STOP-ohjelmaa, jonka rahoitusosuus on 6,5 miljoonaa ecua (1996-2000). Kyseessä on ihmisillä käytävän kaupan ja lasten seksuaalisen hyväksikäytön torjunnasta vastaavien henkilöiden kannustus- ja vaihto-ohjelma ((EYVL L 322, 12.12.1996. )). Toimintaan sisältyy koulutusta ja tiedottamista, jotka on suunnattu yhteiskunnan palveluksessa oleville henkilöille, kuten tuomareille, poliisille, virkamiehille, maahanmuuttoviranomaisille ja sosiaalityöntekijöille. Lisäksi komissio tukee Daphne-aloitteeseen kuuluvia hankkeita; kyseistä ohjelmaa varten on vuoden 1997 talousarvioon sisällytetty 3 miljoonan ecun rahoitusosuus, jolla tuetaan toimia naisiin, nuoriin ja lapsiin kohdistuvan väkivallan torjumiseksi. Ohjelmalla pyritään avustamaan tällä alalla toimivia hallituksista riippumattomia ja vapaaehtoisjärjestöjä. Se kattaa sekä seksuaalisen että muun väkivallan perhepiirissä ja muualla. Tämän hankkeen jatkamiseksi komissio on ehdottanut 3 miljoonan ecun summaa vuoden 1998 alustavassa talousarvioesityksessä. Siviilioikeudelliselta kannalta tällä hetkellä työskennellään yleissopimuksen parissa, joka koskee avioliittoasioihin liittyvien tuomioiden tuomiovaltaa, tunnustamista ja täytäntöönpanemista. Tässä yhteydessä kohdistetaan asianmukainen huomio siihen, että lapsen oikeutta tulla kuulluksi suojellaan. Internetissä tarjolla olevien palvelujen osalta komissio on hyväksynyt tiedonannon Internetin laittomasta ja vahingollisesta sisällöstä ((KOM(96) 487 )) sekä vihreän kirjan alaikäisten ja ihmisarvon suojelusta audiovisuaalisissa ja tietopalveluissa ((KOM(96) 483 )). Perhepolitiikkaan liittyvässä toiminnassaan komissio on lisäksi äskettäin asettunut tukemaan tiedotusvälineitä ja alaikäisiä koskevia aloitteita.